b"\n_START_ARTICLE_\nSlobodan Ivankovi\xc4\x87-Baudo\n_START_SECTION_\n\xc5\xbdivljenjepis\n_START_PARAGRAPH_\nV mladosti je kazal nadarjenost za likovno ustvarjanje in se s star\xc5\xa1i preselil v Beograd, kjer se je pred\xc4\x8dasno vpisal na Akademijo za likovno umetnost. _NEWLINE_V \xc5\xa1tudijskih letih je pogosto potoval in se seznanil z deli velikih svetovnih mojstrov, Velasqueza, Cranacha in El Greca. Leta 1969 je diplomiral in 1971 magistriral. Isto leto je prvi\xc4\x8d odpotoval v Pariz, ki ga je mo\xc4\x8dno prevzel. Ve\xc4\x8dkrat se je vra\xc4\x8dal tja, dvakrat je bival v Parizu dalj \xc4\x8dasa. Med letoma 1976 in 1980  je \xc5\xbeivel in delal v Parizu (prvo pari\xc5\xa1ko obdobje). Razstavljal je v pomembni galeriji L'oeil de Boeuf, katere lastnik je Cerez Franco, ki predstavlja vidne umetnike novej\xc5\xa1e generacije. Kritiko za razstavo je napisal takratni predsednik Zdru\xc5\xbeenja likovnih kritikov Francije Jean Jacques Leveq. Razstavljena slika je bila odkupljena s strani Muzeja Georges Pompidou v Parizu. Ve\xc4\x8dkrat je  bil izbran na pomembno razstavo Majski Salon v Parizu. Njegovo delo je bilo na Majskem salonu uvr\xc5\xa1\xc4\x8deno v katalog razstave, kjer so med drugim bila velika imena svetovnega slikarstva (Picasso, Man Ray, Tapies, Alexander Calder, Yves Clain in drugi). Sodeloval je tudi na XI. Bienalu umetnosti v Mentonu, katere pokrovitelj je bila Kne\xc5\xbeevina Monako. V Parizu  je potem razstavljal tudi v galeriji Francois Petit, ki ima v stalni zbirki dela Salvadora Dalija, Reneja Margita, Maxa Ernsta in Yvesa Tanguya. _NEWLINE_Leta 1980 se je vrnil v Slovenijo in se ukvarjal z grafiko, tiskal je namre\xc4\x8d grafi\xc4\x8dne liste za doma\xc4\x8de slikarje (Debenjak, Slana, Bernik, \xc4\x8cernigoj) in razstavljal po svetu. Sodeloval je z galerijama Ginje in Jean Tour iz Pariza. Leta 1986 je ponovno odpotoval v Pariz, kjer je dobil naro\xc4\x8dila in portretiral znane osebnosti francoskega kulturnega \xc5\xbeivljenja, kot so bili rektor Univerze v Parizu, akademik Robert Malet, knji\xc5\xbeevnik Robert Sabatier, nobelovec Claud Mariac, Frederic Tristan in princ Ju\xc5\xbene Koreje Jong. Portretiral je tudi maro\xc5\xa1kega kralja Hasana II. _NEWLINE_Leta 1997 je bil uvr\xc5\xa1\xc4\x8den v izbor Umetni\xc5\xa1ke fundacije Thelethon Sannois, kjer razstavljajo tudi Le Corbuisier, Maurice Utrillo, Dufy, Legr, Lanskoy in drugi. Vse tri njegove slike so bile takoj prodane na dra\xc5\xbebi. Leto kasneje je bila njegova tempera uvr\xc5\xa1\xc4\x8dena v izbor na razstavi 200 let tiho\xc5\xbeitja v Franciji (XIX. in XX. stoletje), ki jo pripravi galerija Granoff v Parizu. Leta 2000 je imel v Parizu samostojno pregledno razstavo v Lyonu, galerija Place Bellecour. V Parizu je ostal do leta 2001, kar lahko \xc5\xa1tejemo za njegovo drugo pari\xc5\xa1ko obdobje. Potem se je preselil v \xc5\xa0kofjo Loko, kjer  \xc5\xbeivi in dela danes.  Sodeluje z galerijami v Sloveniji, Benetkah in Parizu."